ຊາວອີຈິບຫຼາຍພັນຄົນ ປະທ້ວງ ຄໍາຕັດສິນໂທດ ທ່ານມູບາຣັກ (ສະໄລດ໌ກັບວີດີໂອ)
​ປະຊາຊົນ​ຈໍານວນ​ຫລວງຫລາຍ ​ພາກັນ​ເດີນ​ຂະບວນປະ​ທ້ວງ​ ຢູ່​ໃນ​ນະຄອນຫຼວງ​ໄຄ​ໂຣ, ​ເມືອງ Alexandria, Suez ​ແລະຕາມ​ຫົວ​ເມືອງ​ອື່ນ​ໆ.
ຊາວອີຈິບຫຼາຍພັນຄົນໄດ້ຫຼັ່ງໄຫຼລົງສູ່ຖະໜົນຫົນທາງທົ່ວປະເທດໃນແລງວັນເສົາວານນີ້ ເພື່ອປະທ້ວງຄໍາຕັດສິນໃນການດໍາເນີນຄະດີຂອງອະດີດປະທານາທິບໍດີອີຈິບ ທ່ານ Hosni Mubarak, ທ່ານ Habib al-Adly ອະດີດລັດຖະມົນຕີກະຊວງພາຍໃນ ແລະເຈົ້າໜ້າທີ່ ຄວາມໝັ້ນຄົງລະດັບສູງສຸດຂອງປະເທດອີກ 6 ຄົນ ຜູ້ນໍາທີ່ຖືກໂຄ່ນລົ້ມ ໄດ້ຖືກພົບເຫັນວ່າມີຄວາມຜິດ ຖານເປັນຜູ້ສັ່ງສັງຫານ ພວກປະທ້ວງ ຕໍ່ຕ້ານລັດຖະບານຫຼາຍຮ້ອຍຄົນໃນລະຫວ່າງການລຸກຮືຂຶ້ນໃນອາທິດທໍາອິດໃນເດືອນ ກຸມພາປີ 2011 ທີ່ໄດ້ບີບບັງຄັບໃຫ້ທ່ານຕ້ອງລົງຈາກອໍານາດນັ້ນ ທ່ານມູບາຣັກຖືກຕັດ ສິນຈໍາຄຸກຕະຫຼອດຊີວິດ ບັນດາໄອຍະການໄດ້ຮຽກຮ້ອງໃຫ້ຕັດສິນໂທດປະຫານຊີວິດ ແຕ່ປະທານຜູ້ພິພາກສາ ເວົ້າວ່າ ເຖິງແມ່ນທ່ານມູບາຣັກ ບໍ່ສາມາດປ້ອງກັນບໍ່ໃຫ້ມີການ ເສຍຊີວິດເກີດຂຶ້ນກໍຈິງ ແຕ່ທ່ານກໍບໍ່ໄດ້ມີຄວາມຮັບຜິດຊອບໂດຍກົງໃນເລຶ່ອງນີ້ ຄາດວ່າ ບັນດາທະນາຍຄວາມຂອງທ່ານມູບາຣັກ ຈະຍື່ນອຸທອນຄໍາຕັດສິນດັ່ງກ່າວ ສ່ວນອະດີດລັດຖະມົນຕີກະຊວງພາຍໃນທີ່ຄົນກຽດຊັງຫຼາຍທີ່ສຸດນັ້ນ ກໍຖືກພົບເຫັນວ່າມີ ຄວາມຜິດ ແລະຕັດສິນໂທດຈໍາຄຸກຕະຫຼອດຊີວິດແບບດຽວກັນກັບທ່ານມູບາຣັກ ແຕ່ບັນດາ ເຈົ້າໜ້າທີ່ຄວາມໝັ້ນຄົງລະດັບສູງຄົນອື່ນໆນັ້ນ ຖືກຕັດສິນວ່າ ບໍ່ມີຄວາມຜິດ ນອກນີ້ແລ້ວສານຍັງຕັດສິນວ່າທ່ານມູບາຣັກ ລູກຊາຍສອງຄົນຂອງທ່ານ ຄື ນາຍ Gamal ແລະ Alaa ແລະຄົນອື່ນໆ ບໍ່ມີຄວາມຜິດໃນຂໍ້ຫາສໍ້ລາດບັງຫຼວງ ປະຊາຊົນຈໍານວນຫລວງຫລາຍ ພາກັນເດີນຂະບວນປະທ້ວງ ຢູ່ໃນນະຄອນຫຼວງໄຄໂຣ ເມືອງ Alexandria, Suez ແລະຕາມຫົວເມືອງອື່ນໆ ທີ່ໄຄໂຣ ປະຊາຊົນໄດ້ອັ່ງອໍກັນຢ່າງໜາແໜ້ນຢູ່ທີ່ຈະຕຸລັດຕາເຮຍ ສູນກາງແຫ່ງການປະຕິວັດ ທວງໃຫ້ມີການດໍາເນີນຄະດີຄືນໃໝ່ ແລະໃຫ້ຕັດສິນໂທດປະຫານຊີວິດທ່ານມູບາຣັກ ນອກນີ້ພວກຝຸງຊົນຍັງປະທ້ວງຕໍ່ ການຕັດສິນວ່າບັນດາເຈົ້າໜ້າທີ່ຄວາມໝັ້ນຄົງລະດັບສູງ ບໍ່ມີຄວາມຜິດນັ້ນນໍາ ຫຼາຍໆຄົນໂກດແຄ້ນກ່ຽວກັບການຍົກຟ້ອງຂໍ້ຫາການສໍ້ລາດບັງຫຼວງ ແລະສົງໃສວ່າຄວາມ ລໍ້າລວຍຢ່າງມະຫາສານທີ່ຄອບຄົວມູບາຣັກໄດ້ສະສົມໄວ້ນັ້ນ ຍັງຈະຕົກຢູ່ໃນກໍາມືຂອງພວກ ເຂົາເຈົ້ານັ້ນຢູ່